Picafollas canario

O picafollas canario (Phylloscopus canariensis) é unha especie de picafollas endémico das  illas Canarias.

 Taxonomía 
Anteriormente, o picafollas canario era considerado unha subespecie do picafollas europeo (Phylloscopus collybita). Agora recoñécese como especie separada co nome Phylloscopus canariensis.

 Subespecies 
Aceptáronse dúas subespecies, pero actualmente a subespecie de Lanzarote probablemente está extinta. Son:

 Phylloscopus canariensis canariensis: subespecie das illas Canarias occidentais: El Hierro, La Palma, La Gomera, Tenerife e Gran Canaria
 †Phylloscopus canariensis exsul: subespecie das illas Canarias orientais: Lanzarote e posiblemene Fuerteventura.

 Descrición 
O picafollas canario é similar ao picafollas europeo e ao picafollas ibérico, pero comparado co picafollas europeo ten un bico máis longo, ás máis curtas e cola máis longa. As súas partes inferiores son de ton beixe amarronado, especialmente nos flancos e peito, e as partes superiores son marróns máis escuras que as do picafollas europeo.

 Vocalizacións 
Moitas das súas chamadas son similares ás do picafollas europeo, pero a canción carece da cualidade metronímica desa especie e é máis áspera e curta e máis variada e con interpretación máis rápida.

 Hábitat 
Vive na maioría dos hábitats das illas, desde xardíns costeiros a zonas con vexetación de alta altitude, pero está ausente en matos semidesérticos a altitudes baixas.

 Comportamento 

No período reprodutor, de xaneiro a xuño, é territorial e atópase en solitario ou en parellas; o niño é unha estrutura esférica cunha entrada lateral e sitúano preto do chan nos matos costeiros, pero máis alto (a máis de 8 m) na laurisilva. A posta é de 2-5 ovos e a maioría das parellas fan tres postas. Cando non se están reproducindo en outono e inverno son máis sociables, formando pequenas bandadas. A muda post-reprodución adoita estar completa a finais de xullo. Pasa moito tempo buscando insectos para comer entre a follaxe desde o nivel do chan ata a copa das árbores, aínda que tamén ás veces sobrevoa, rebusca e captura en voo. É un pequeno paxaro activo con movementos rápidos e frenéticos, que frecuentemente move rápido as súas ás e menea a cola.

 Notas 

 Véxase tamén 

 Ligazóns externas 
 Gravacións de sons do picafollas canario en Xeno-Canto

Categoría:Filoscópidos
Categoría:Animais descritos en 1886